**ΜΕ ΤΑ ΜΑΤΙΑ ΤΟΥ ΛΥΚΟΥ**

 “*Αγαπητό ημερολόγιο,*

*Δύσκολη μέρα η σημερινή... Αλλά ας πάρουμε τα πράγματα από την αρχή! Όπως κάθε μέρα έτσι και σήμερα είχα βγει για περιπολία στο δάσος. Πλησίαζε μεσημέρι, οπότε σε λίγη ώρα θα τελείωνε η βάρδια μου και θα ερχόταν ο επόμενος λυκοσυνάδελφος να με αντικαταστήσει. Ξαφνικά, βλέπω ένα πλάσμα με αστεία κόκκινα ρούχα να έρχεται από το Απαγορευμένο Μονοπάτι. Πλησιάζοντας πιο κοντά συνειδητοποιώ πως είναι άνθρωπος! Έπρεπε να δράσω γρήγορα, γιατί μου φαινόταν πολύ ύποπτη. Πάω , λοιπόν, και την ανακρίνω διακριτικά για να μην αποκαλύψω την ιδιότητα μου. Για να μην τα πολυλογώ, μου είπε πως τάχα θα πήγαινε στη γιαγιά της που έμενε εκεί κοντά και ήθελε να πάει από το δάσος για να της μαζέψει μερικά λουλούδια. Έκανα πως την πίστεψα και έφυγα γρήγορα για να προλάβω να πάω πρώτος στο σπίτι και να κάνω την έρευνά μου. Από την βιασύνη μου όμως, έπεσα και σκόνταψα σε έναν βράχο και χτύπησα το πίσω πόδι μου (το καλό δυστυχώς). Σε κάποια στιγμή βρίσκω επιτέλους το σπίτι στο οποίο πράγματι έμενα μια συμπαθητική γιαγιά. Βλέποντας το τραύμα μου θέλησε να μου προσφέρει τις πρώτες βοήθειες. Έτσι, με έβαλε να ξαπλώσω στο κρεβάτι της και μου έδωσε και ένα πανωφόρι για να μην κρυώνω. Εντωμεταξύ, εκείνη θα πήγαινε στο μπάνιο να βρει μερικούς επιδέσμους για να περιποιηθεί το τραύμα. Αφού βολεύτηκα στο κρεβάτι, μπαίνει μέσα με φόρα το κορίτσι με τα αστεία ρούχα. Πριν προλάβω ακόμα να της εξηγήσω τι είχε γίνει εκείνη έκανε ένα πολύ άσχημο σχόλιο για τα μεγάλα μου αφτιά. Θέλησα να είμαι ευγενής μιας και ήταν ένα μικρό κοριτσάκι, οπότε και το μόνο που της είπα ήταν πως έτσι μπορούσα να την ακούω καλύτερα. Αλλά οι προσβολές δεν σταμάτησαν εκεί... Μετά, άρχισε να λέει κάτι για τα μεγάλα μου μάτια και άρχισα να φουντώνω, αλλά λέω άστο ρε Μάκη μικρό παιδί είναι! Αλλά εκεί που βγήκα έξω από τη γούνα μου ήταν όταν μου είπε για τα δόντια μου !****ΤΑ ΔΟΝΤΙΑ ΜΟΥ****! Ε, δεν άντεξα άλλο, πετάγομαι από το κρεβάτι και της φωνάζω <<Για να σε φάω καλύτερα!>> Βέβαια, όπως όλοι ξέρουν, εκτός από αυτό το κορίτσι όπως αποδείχτηκε, σε αυτό το δάσος οι λύκοι είμαστε όλοι χορτοφάγοι. Και τότε η μικρή άρχισε να τρέχει και να ουρλιάζει! Έρχεται μέσα η γιαγιά και ούτε αυτή μπορούσε να την ηρεμήσει. Ώσπου για κακή μου τύχη άκουσε τις φωνές ένας ξυλοκόπος και ήρθε εκεί και νόμιζε πως ήθελα να την φάω στα αλήθεια. Και μπαίνει μέσα με το ακονισμένο του τσεκούρι και μόλις το βλέπω ξεχνάω και το πόδι, τα ξεχνάω όλα, πηδάω από το παράθυρο και γίνομαι καπνός! Κάτι μου λέει πως θα φάω πολύ δούλεμα αύριο στη δουλειά... “*

Αθήνα Νοέμβριος 2014

 Αλεξάνδρα Αβραμοπούλου

 Φοιτήτρια ΤΕΑΠΗ, ΕΚΠΑ